Here is a page extracted from Wikipedia that may contain CSS, HTML, and a lot of unformatted text.

Title: Chiprana
Content: Chiprana ye un municipio de la provincia de Zaragoza, situau en la comarca de lo Baixo Aragón-Casp.

Cheografía 
Ye situau a 178 metros sobre lo livel d'a mar y a 102 km de Zaragoza, sobre una ripa de la marguin dreita d'Ebro.

Toponimia 
Lo toponimo Chiprana presenta fonetica mozarabe con palatalización. Bi ha diferents hipotesis sobre lo suyo orichen y significau.

S'ha dito que bien de lo latín vulgar CIPRESUS, en latín clasico CUPRESSUS (Ciprés) y siga un caso de palatalización de CE, CI seguntes la fonetica mozarabe. Puede referir-se a una cupresacia de lo terreno: la sabina comuna Juniperus phoenicea u la sabina tarabina Juniperus thurifera.

Ye mas facil que se remonte a lo nombre d'un FUNDUS romano, como muitos toponimos de la val d'Ebro, que tamién tienen lo sufixo de pertenencia -én, -ena, -án, -ana. La base sería CYPRIANA, femenín de CYPRIANUS. La evolucion dende CYPRIANA ta Chiprana s'explica tamién por la fonetica mozarabe, con palatalización de lo grupo CI-.

Bi ha muitos microtoponimos en aragonés (como Monconiller) u con trazas aragonesas.

Patrimonio natural 
En lo termin municipal de Chiprana han establiu la Reserva Natural de las Saladas de Chiprana pa protecher la singularidat natural present en la salada de Chiprana, que ye una de las pocas saladas de la peninsula Iberica con augua tota l'anyada. Bi ha un paleocanal en bel meyo. I ha tapices algars unicos en lo mundo y invertebraus endemicos. Manimenos las condicions han cambiau dende que la ceica "La Fillola" i desemboca y han dulcificau l'augua, afavorindo a especies cosmopolitas. La especie de Tamariza que bi ha en las marguins de la salada ye diferent de lo Tamarix gallica mas cheneral, ye Tamarix boveana.

Existe cerca una laguna d'augua dulce de tot, La Estanca.

Patrimonio Arquitectonico 

La ermita de la Virchen de la Consolación ye declarada Molimento Historico-Artistico Nacional; ye un edificio con restos de lo Mausoleu de los Flavios en la frontera. Bi ha bel resto romano en lo mesmo nuclio urbán de Chiprana.

Luengas y parlas 

La parla chipranesca ye vista como diferent por la chent de lo Baixo Aragón y Ribera Baixa; ye conoixiu como chipranesco y ye a variedat de lo castellano con mas restos d'aragonés a lo sud d'Ebro, con caracters que lo relacionan con lo Semontano y Sobrarbe. Como palabra d'influencia sobrarbesa u ribagorzana tenemos lera, que en aragonés cheneral y en lo lexico de Casp y atros lugars vecins a on se charra castellano, ye glera. La casa de la villa tien como retulo Casa de la Villa, en aragonés como en Andorra.

Demografía

Administración

Reparto de concellers

Alcaldes

Fiestas 
 Sant Blas.

Referencias